ILINK ส่งซิกรายได้ปีนี้โตทะลุ 3.5 พันลบ. พร้อมลุยประมูลงานใหม่ต่อเนื่อง
ILINK ส่งซิกรายได้ปีนี้โตทะลุ 3.5 พันลบ. พร้อมลุยประมูลงานใหม่ที่บริษัทมีความเชี่ยวชาญต่อเนื่อง รวมมูลค่า 1 หมื่นลบ.
24 ส.ค. 2560

นายณัฐนัย อนันตรัมพร กรรมการ บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK เปิดเผยว่า บริษัทคาดรายได้กำไรครึ่งปีหลังจะดีกว่าครึ่งปีแรก เนื่องจากบริษัทจะสามารถรับรู้รายได้จากงานที่มีอยู่ในมือมากขึ้น โดยปัจจุบันบริษัทฯมีมูลค่างานในมือรอรับรู้รายได้ (Backlog) 1,566 ล้านบาท และจะสามารถรับรู้รายได้ในปีนี้ราว 40-50% ของมูลค่างานทั้งหมด
ทั้งนี้ บริษัทยังคงมั่นใจรายได้ทั้งปีจะเติบโตได้ตามเป้าหมายที่วางไว้ 15-20% มาที่กว่า 3,500 ล้านบาท จาก 2,972 ล้านบาทในปีก่อน โดยมีการเติบโตในทุกธุรกิจ ได้แก่ ธุรกิจจำหน่ายสายสัญญาณปีนี้ตั้งเป้ารายได้ไว้ที่ 2,200 ล้านบาท ธุรกิจวิศวกรรมโครงการ ตั้งเป้ารายได้ไว้ที่ 700-800 ล้านบาท และธุรกิจโทรคมนาคม จะอยู่ที่ 800-900 ล้านบาท
นอกจากนี้ บริษัทอยู่ระหว่างรอเข้าประมูลงานใหม่มูลค่ารวม 8,000-10,000 ล้านบาท ได้แก่ โครงการเปลี่ยนระบบสายไฟฟ้าอากาศเป็นสายไฟฟ้าใต้ดิน พระราม 3 เฟส 2 มูลค่า 2,000 ล้านบาท งานวางสายเคเบิลใต้น้ำ เกาะสมุย เกาะเต่า มูลค่ารวม 3,700 ล้านบาท โครงข่ายไฟฟ้าอัจฉริยะ (Smart Grid) ที่เมืองพัทยา มูลค่า 800 ล้านบาท งานซับสเตชั่นของการไฟฟ้าภูมิภาค (กฟภ.) ที่มีออกมาทั้งหมด 55 งาน แต่บริษัทจะเข้าประมูลราว 3 งาน มูลค่ารวม 900 ล้านบาท และยังมีงานอื่นๆ ที่ทยอยเข้ามาเพิ่มเติมอย่างต่อเนื่องอีก
นายณัฐนัย กล่าวว่า ขณะนี้งานโครงการต่าง ๆ ทยอยปรับตัวเพิ่มขึ้นค่อนข้างมากกว่าในช่วงที่ผ่านมา และเชื่อว่าในช่วงครึ่งปีหลังจะมีงานประมูลต่าง ๆ ออกมาอย่างต่อเนื่อง โดยบริษัทจะเน้นการเข้าประมูลงานที่มีความเชี่ยวชาญเป็นหลัก
“ผลประกอบการปีนี้มีทิศทางที่ดี และเราเชื่อว่าจะเป็นไปตามเป้าหมายที่วางไว้ตั้งแต่ช่วงต้นปีที่ผ่านมา ซึ่งปัจจุบันก็มีงานออกมาค่อนข้างมาก ก็มีงานที่ได้บ้างไม่ได้บ้าง โดยปัจจุบันงานที่มีอยู่ถือว่ารองรับการเติบโตในปี 60-61 ไปแล้ว แต่การที่เราพยายามเข้าประมูลงานใหม่ๆเพื่อเป็นการรองรับการเติบโตในปี 62  ซึ่งการประมูลงานใหม่ก็จะทยอยรู้ผลในช่วงครึ่งปีหลังนี้” นายณัฐนัย กล่าว